Ole Hækkerup (S), 1999-04-14:
SF foreslår, at sygeplejerske- og radiografuddannelsen skal flyttes fra amterne til staten.
Begrundelsen skulle være, at det ville øge uddannelseskapaciteten, at vi ville få en bedre samordning af sygeplejerske- og radiografuddannelserne med de øvrige sundhedsuddannelser, og endelig er der som den tredje mulighed etablering af en bachelorgrad for alle sundhedsuddannelser. Vi opfatter intentionerne bag forslaget positivt.
Vi er enige i, at der skal uddannes flere til sundhedssektoren.
Det har længe været regeringens mål, at vi skulle uddanne flere til sundhedssektoren, og jeg skal blot nævne som et eksempel herpå optaget på medicinstudiet.
Fra at ligge på 500-600 om året i årene 1982-92 er optaget siden 1993 vokset gennem alle årene, og i 1998 blev der optaget mere end 1.000 studerende på medicinstudiet.
Vi er også enige i, at der skal reformeres på uddannelsesområdet, så faglighed og gennemskuelighed og fleksibilitet og merit bliver nogle af nøgleordene.
Bemærkningerne til SF's forslag peger da også i den retning.
På sygeplejerskeuddannelsen specifikt har vi en grundig evaluering fra evalueringscentret, som peger på en række større eller mindre forhold, der kan justeres.
I det omfang SF er stødt på nogle initiativer fra evalueringsrapporten, som man ikke har sørget for at prøve at justere for endnu, er vi naturligvis parate til at diskutere dem. Ser vi på det foreliggende beslutningsforslag helt konkret og begrundelserne for forslaget, så er der flere elementer, som vi ikke rigtig kan støtte.
Først og fremmest er der selvfølgelig selve spørgsmålet
Den seneste vurdering, vi har, er fra Opgavekommissionen, og ganske kort konkluderede Opgavekommissionen, at det ikke var hensigtsmæssigt for sundhedsuddannelserne at foretage en ressortændring.
Dernæst er der i forslaget nogle konkrete begrundelser.
Den første er, at forslaget skal øge uddannelseskapaciteten.
Både i 1997 og 1998 har der været ca. 400 ledige pladser på sygeplejerskeuddannelsen.
Det skyldes selvfølgelig en mindre søgning end antal udbudte pladser, men på den baggrund synes jeg, det må være lidt vanskeligt at argumentere for, at vi kan øge antallet af sygeplejersker ved at øge uddannelseskapaciteten.
Derimod er det nok nærmere de forhold, som SF selv berører i de to øvrige begrundelser, som vi skal arbejde med, nemlig sammenhængen med andre beslægtede uddannelser og mulighederne for merit og opnåelse af valgmuligheder i bred forstand gennem erhvervelse af kvalifikationer.
I den forbindelse har vi jo både institutionsredegørelsen og meritredegørelsen, der efter en grundig debat gerne skulle give grundlag for nogle nye initiativer.
Det er klart vores forventning, at initiativer til opfølgning på redegørelsen vil se dagens lys
i næste folketingssamling, og som allerede understreget af undervisningsministeren, eller som undervisningsministeren allerede har forklaret, vil de initiativer naturligvis tage deres udgangspunkt i et samlet syn på uddannelsespolitikken.
Det mener vi også er det bedste sted at starte og handle på baggrund af, selvfølgelig også sådan at sundhedsuddannelserne bliver omfattet.
På den baggrund skal jeg på Socialdemokratiets vegne afvise forslaget.